CELEX: 32014R0115
Language: lv
Date: 2014-02-04 00:00:00
Title: Komisijas Īstenošanas regula (ES) Nr. 115/2014 ( 2014. gada 4. februāris ) par atsevišķu preču klasifikāciju kombinētajā nomenklatūrā

7.2.2014   
            
            
               LV
            
            
               Eiropas Savienības Oficiālais Vēstnesis
            
            
               L 38/24
            
         
      KOMISIJAS ĪSTENOŠANAS REGULA (ES) Nr. 115/2014
   (2014. gada 4. februāris)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:
   
               (1)
            
            
               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.
            
         
               (2)
            
            
               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kas pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.
            
         
               (3)
            
            
               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē saskaņā ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.
            
         
               (4)
            
            
               Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Padomes Regulas (EEK) Nr. 2913/92 (2) 12. panta 6. punktu. Minētais laikposms ir trīs mēneši.
            
         
               (5)
            
            
               Muitas kodeksa komiteja nav sniegusi atzinumu tās priekšsēdētāja noteiktajā termiņā,
            
         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus no šīs regulas spēkā stāšanās dienas.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 4. februārī
      
         
            Komisijas un tās priekšsēdētāja vārdā –
         
            Komisijas loceklis
         
         Algirdas ŠEMETA
         
      
   
   
      (1)  OV L 256, 7.9.1987., 1. lpp.
   
      (2)  Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.).
   
      PIELIKUMS
      
                  Preču apraksts
               
               
                  Klasifikācija
                  (KN kods)
               
               
                  Pamatojums
               
            
                  (1)
               
               
                  (2)
               
               
                  (3)
               
            
                  Elektrisks vadības aparāts spriegumam, kas nepārsniedz 1 000 V, ar skārienjutīgu šķidro kristālu displeju (LCD). Displeja diagonāles izmērs ir 30,5 cm (12 collas) un izšķirtspēja 800 × 600 pikseļi, bet korpusa izmēri ir apmēram 30 × 23 × 6 cm.
                  Aparāts ietver automātiskas datu apstrādes (ADA) iekārtu ar operētājsistēmu.
                  Aparāts ir aprīkots ar šādām saskarnēm:
                  
                              —
                           
                           
                              kompaktās zibatmiņas sprauga,
                           
                        
                              —
                           
                           
                              divi USB savienotāji,
                           
                        
                              —
                           
                           
                              divi RJ-45 savienotāji,
                           
                        
                              —
                           
                           
                              viens RS-232 savienotājs,
                           
                        
                              —
                           
                           
                              viens RS-485 savienotājs,
                           
                        
                              —
                           
                           
                              atmiņas palielināšanas sprauga,
                           
                        
                              —
                           
                           
                              izvērses kopne izvērses platēm, kuras paredzētas, lai vadītu, piemēram, pieslēgtās ievades/izvades (I/O) vienības.
                           
                        Tas ir aprīkots arī ar vairākiem iebūvētiem draiveriem, lai savienotos ar dažādām automatizācijas ierīcēm, kā arī spēj izpildīt un parādīt tādas galddatora lietojumprogrammas kā tekstapstrādes un izklājprogrammas.
                  Aparāts ir paredzēts iekārtu elektriskai vadībai industriālos procesos tādos lietojumos, kur tiek izmantotas programmējamas automatizācijas vadības ierīces vai programmējamas loģiskas vadības ierīces.
               
               
                  8537 10 10
               
               
                  Klasifikācija noteikta, ievērojot 1. un 6. vispārīgo kombinētās nomenklatūras interpretācijas noteikumu un KN kodu 8537, 8537 10 un 8537 10 10 formulējumu.
                  Ņemot vērā aparāta objektīvās īpašības, proti, to, ka tajā ir iebūvēti draiveri dažādām automatizācijas ierīcēm un ir izvērses kopne ievades/izvades vienību vadībai, to ir paredzēts izmantot iekārtu elektriskai vadībai industriālos procesos. Tādēļ klasificēšana pozīcijā 8471 pie automātiskām datu apstrādes iekārtām nav iespējama.
                  Tā kā aparāts ietver ADA ierīci, tas klasificējams ar KN kodu 8537 10 10 pie ciparvadības paneļiem ar iebūvētām automātiskās datu apstrādes iekārtām spriegumam, kas nepārsniedz 1 000 V.